आपातकाल की 43वीं सालगिरह के बहाने प्रधानमंत्री नरेंद्र भाई मोदी, उनकी आंख के इशारे पर अपने हाथ खड़े कर देने वाले मंत्रियों और अमित शाह की पूरी भारतीय जनता पार्टी ने इंदिरा गांधी को हिटलर घोषित कर दिया। चार साल से हिटलर से हो रही अपनी तुलना का यह प्रतिकार करते वक़्त नरेंद्र भाई को इतना भी याद नहीं रहा कि तात्कालिक परिस्थितियों के चलते जिन इंदिरा गांधी ने आपातकाल लगाया था, ज़्यादतियों की बातें सामने आने के बाद विह्वल हो कर उन्हीं इंदिरा गांधी ने आपातकाल हटाया भी था। भाजपा को आज यह भूलने की सहूलियत है कि संजय गांधी तो संजय गांधी, इंदिरा जी के दूसरे तमाम नजदीकी भी आपातकाल हटाने के पक्ष में नहीं थे, लेकिन बिना किसी के दबाव में आए उन्होंने आपातकाल हटाने का ऐलान कर दिया।